“Ons kan soms so lag vir die klein snip,” sê Marelize. “Ons was onlangs op vakansie en op die grootpad het ons haar geleer die spoedgrens is 120 km per uur. Toe ek nou die dag in die dorp nader aan 100 as aan 60 gery het, was haar woorde: ‘Mamma, jy mag nie 100 ry nie, ons is nie op die snelweg nie. Dankie!’ Eintlik is sy baie oplettend en wys vir haar jare.”
Sy vertel dat sy, toe al drie kinders reeds daar was en lankal hulle familiename oftewel verbuigings daarvan, gekry het, op die betekenisse van hulle name afgekom het. Peet, oftewel Petrus, verwys na rots, iets wat Peet beslis is, want hy is sterk en standvastig. Hardus se doopname verwys na ŉ kryger met ŉ spies en die beskrywing pas haar rooikopkind goed. Anè se naam beteken gebed. Op ŉ tydstip wou die twee boeties baie graag ŉ sussie hê en Annelien het verduidelik dat dit nie sal gebeur nie, maar dat hulle wel daaroor kan bid. Na drie maande het sy vir hulle gesê dat hulle nou die saak moet oorgee aan die Here. Tot haar groot verbasing het sy ontdek dat sy reeds drie maande swanger was, dus was Anè die antwoord op baie gebede.
Vir Annelien lê die vreugde van ma-wees in die gebalanseerdheid van haar kinders. “As ek kyk hoe ongelukkig party gesinne is, dan voel ek so dankbaar oor die harmonie in ons huis. Daar is wedersydse respek van die kinders vir mekaar, maar ook vir my en hul pa, Hanru. Vir ons is dit heerlik om in die somermaande op die stoep, wat op die Magaliesberge uitkyk, te sit en kyk hoe die drie in die swembad baljaar. Natuurlik is daar altyd ietsie lekker soos nat beskuit of koue waatlemoen vir die honger wolwe wat uit die swembad kom.”
Therien Roodt: My ma, Elmarie, het menige kere die woorde van Spreuke 31:10 aan my voorgelees, selfs toe ek nog ŉ klein dogtertjie was: “ŉ Knap vrou is baie werd, baie meer as edelstene.” Dan het sy ook die volgende raad aan my gegee: “Werk hard my kind en gee net altyd jou bes want dis hoe jy die vrugte pluk. Pas jouself op en kyk mooi na jouself. As jy sien jou knieë raak skurf, is dit ook oukei, want jy is saans op jou knieë, besig om te bid. Dit is waar jou krag vandaan kom.”
Jody Hendricks: My ma, Beulah, se wyse woorde was altyd: Dit wat jy doen as niemand jou sien nie, is wie jy werklik is.
Charnelle Fortuin: Die een ding wat my ma, Mitsi Groenewald, my geleer het, is dat daar altyd ŉ rede is om te glimlag. Depressie is vir mense wat dit kan bekostig. As jy dit nie kan bekostig nie, moet jy dit nie lay-by nie.
Jopie Coetzee: Wat ek kan onthou, is dat my ma, Marietjie, gesê het ŉ mens moenie ŉ ding begin as jy dit nie kan klaarmaak nie. Sy het ook gereeld vir my gesê die gesondste ding in die lewe is gesonde verstand.
Driekie Grobler: My ma, Rita Maritz, se wonderlike wysheid is dat jy nooit sal kan bepaal wat ander mense vir jou sê, wat hulle teenoor jou doen en wat hulle oor jou dink nie, maar jy het altyd ŉ keuse hoe jy daarop reageer. Dít gaan van jou ŉ wenner of ŉ verloorder maak.
Christa Steyn: My ma, Jeanette, is regtig ŉ ystervrou wat baie mooi na ons gesin kyk. Ek kan net dankbaar wees vir die voorbeeld wat sy stel. Ek het soveel liefde, respek en waardering vir my ma as vrou en as steunpilaar vir die hart van die huis. My ma is regtig die toonbeeld van ŉ vrou en hoe ŉ vrou haarself as ŉ dame moet gedra. Jy kan haar altyd deur ŉ ring trek, maak nie saak watter tyd van die dag dit is of waarheen sy op pad is nie. Sy lyk altyd netjies, is altyd versorg en doen altyd moeite met haarself. En dit is een ding wat sy nogal vir ons drie dogters ingeprent het: Maak nie saak wat jy aanhet nie, solank jy net netjies lyk. Al trek ŉ mens ŉ sweetpakbroek aan, en jy gaan winkels toe, moet jy netjies lyk. Jy moenie onversorg of onvroulik lyk nie. Sy het ons deurgaans bewus gemaak daarvan: Jy is ŉ vrou en jy moet so optree.
Gert van Tonder: My ma, Susanna, het altyd gesê: Waak daarteen wat jy doen en wat jy sê, want jou naam loop vooruit en jy kom agterna. Ware woorde voorwaar!
Ons leer so baie by ons ma’s en dikwels word haar wyse woorde ons lewenskompas. Kan jy nog onthou? Deel jou ma se wysheid en haar woorde word verewig op ’n digitale kaartjie wat jy kan druk of aanstuur. Jy het nog tyd tot 11 Mei. Klik hier.